Ek het die ander dag berig oor die voorreg om Annatjie Melck, Opperman se muse vir die gedigsiklus “Grondstowwe by die Siklus van Seisoene”, se boek by die drukker te gaan inwag. (Lees hier.)
Hoekom is ek opgewonde oor die boek? Dit is ’n stukkie literatuurgeskiedenis, waar Annatjie vertel van hulle vriendskap met die Oppermans. (Lees die volledige gedig, met die opdrag “eintlik vir Annatjie Melck” hier.)
En dit is wat hierdie boek so interessant maak. Ek kon nou al blaai. Van die resepte is baie eenvoudig, maar die kulltuurgeskiedenis slaan deur. Kyk hoe lyk haar resep vir vetkoek; die vetkoekfoto is hier bo.
Vir Annatjie gaan kosmaak nie oor pretensie nie, maar wel oor liefde en beskerming. Sy sê voor in die boek dat sy nie ’n “fynvingerkok” is nie. Haar resepte is aards, maar deksels lekker.
Die ATKV beywer sigself deesdae vir die bewaring van dit wat kultuurskatte is, daarom is hierdie boek so belangrik.
Annatjie Melck is een van die stigterslede van die Fynproewersgilde: As jy wil deel in die poësie van lekker eet, is hierdie boek vir jou.